ከትዕዛዝ ያልተላቀቀው የማስክ አጠቃቀም
ዋለልኝ አየለ‹‹እንድናገለግልዎ ማስክዎን ያድርጉ›› በሚል መልዕክት የጤና ሚኒስቴር የኮቪድ 19 ወረርሽኝን መከላከል ላይ ያተኮረ ንቅናቄ ከጥር 3 ቀን 2013 ዓ.ም ጀምሮ እንደሚካሄድ ባሳለፍነው ሳምንት ማሳወቁ ይታወሳል። በዚሁ ጉዳይ ላይ ከህዝብ ተወካዮች ምክር ቤት አባላት ጋር ተወያይቷል። ንቅናቄው ለስድስት ወራት ይቆያል። ንቅናቄው ማስክ ብቻ ሳይሆን ሌሎች የመከላከያ ዘዴዎችን በአግባቡ በመተግበር ላይም ትኩረቱን ያደርጋል ተብሏል። ለመሆኑ ንቅናቄው በሚጀመርበት ዕለት የነበረው እንቅስቃሴ ምን ይመስል ነበር? አዲስ ዘመን ጋዜጣ ትናንት በተለያዩ መገልገያ ቦታዎች ውስጥ በመገኘት ቅኝት አድርጓል።አሁንም ሰዎች ማስክ የሚያደርጉት በሽታውን ለመከላከል ሳይሆን ህግና ደንብ ብቻ ፈርተው ይመስላል። ተቋማዊ ባልሆኑ ቦታዎች ላይ ማስክ ያላደረጉ ሰዎች በብዛት ተሰባስበውና ተጠጋግተው ይታያሉ። መተቃቀፍና መጨባበጥም ኮሮና ያልነበረ አስመስሎታል። አፍ ለአፍ ገጥሞ ማውራት በስፋት ይታያል። መነሻችንን ከአራት ኪሎ አድርገን በቅድስት ሥላሴ፣ ቀበና፣ ኮከበ ጽባሕ፣ ምኒልክ ሆስፒታል፣ ስድስት ኪሎ ባሉ አካባቢዎች የመገልገያ ቦታዎችን አስተዋልን። በአንዳንድ ባንኮችና በዳግማዊ ምኒልክ ሆስፒታል ውስጥ ገብተን የደንበኞችንና የሠራተኞችን የማስክ አጠቃቀም ተመለከትን። በሁሉም ባንኮች ውስጥ ማስክ ያላደረገ ደንበኛም ሆነ ሠራተኛ የለም። ከባንኩ ውጪ ግን ብዙ ያላደረጉ ሰዎች ይታያሉ። በሆስፒታሉ ውስጥ በጣም ጥቂት ቢሆኑም ማስክ ያላደረጉ ደንበኞች አሉ፤ ዳሩ ግን ከሠራተኞች አጠገብ አይደሉም። ከርቀት ሆነው ወረፋ የሚጠብቁ፣ አጥር ሥር ተቀምጠው የሚቆዝሙ ናቸው። ምናልባት ወደ አገልግሎት ሰጪው ሠራተኛ ሲጠጉ ሊያደርጉ ይሆናል። ሁሉም የህክምና ባለሙያዎች ግን ማስክ አድርገዋል። አልፎ አልፎ ግን ከውጭ በኩል ውር ውር የሚሉ ሠራተኞች ማስኩ ከአፍቸው ላይ ዝቅ ብሎ አገጫቸው ላይ ይታያል። በሁሉም የመገልገያ አካባቢዎች የታዘብነው ነገር፤ ከማስክ ውጪ ያሉ የመከላከያ መንገዶች ተዘንግተዋል። ለወትሮው እጅ ሳይታጠቡ መግባት ይከለከል የነበረው አሁን የእጅ መታጠቢያዎቹ የማይሠሩ አገልግሎት ሰጪ ቦታዎችም አሉ። ሳኒታይዘር እንዲጠቀሙ ክትትል ሲያደርጉም አይስተዋልም። ፈትሾ ብቻ ማስገባት ነው። ወረፋ የሚጠበቅባቸው ቦታዎች ላይ መጠጋጋት ይታያል። በተለይም የትራንስፖርት ሰልፎች ላይ ከፍተኛ የሆነ መጠጋጋት አለ። ይባስ ብሎ ማስክ የማያደርጉም አሉ። ወደ አንበሳ የከተማ አውቶቡስ ማስክ ሳያደርጉ መግባት ባይቻልም መጠጋጋቱ ግን ኮሮናን የዘነጋ ነው። በብዙ ቦታዎች ላይ የታዘብነው ነገር ማስክ እየተደረገ ያለው በትዕዛዝ ነው። ተቋማዊ የሆኑ ቦታዎች ውስጥ ያለው ተገልጋይ ማስክ ያደረገ ሲሆን ተቋማዊ ያልሆኑ ቦታዎች ላይ ብዙ ማስክ ያላደረጉ ይታያሉ። የማስክ አጠቃቀማችን ትዕዛዝ ብቻ ሳይሆን ኮሮናን በመፍራት ይሁን!